Þingræður haldnar á Alþingi Íslendinga



Herra forseti. Ég sé nú, að eftir atkvgr. við 2. umr. muni lítið þýða að ætla sér að koma með nokkrar till. til skynsamlegra úrræða í þessu máli eftir þeim vilja að dæma, sem þar kom fram. Nú er málið komið í það horf, að ákveðið er, að ísl. þjóðin verji næstu 5 árum ævi sinnar til að murka lífið úr þessum minkum, sem ekki ættu að vera neinn voði fuglum loftsins, fiskum sjávarins eða dýrum merkurinnar, eftir þeim fyrirlestrum að dæma, sem við höfum heyrt, en það eru ekki hreyfðar hendur né fætur til að skerpa sóknina gegn villiminknum, sem öll hættan stafar af. Málið er nú í því horfi, að ég vil ekki eiga neinn þátt í að ljá því atkv. mitt. Hins vegar eru í þessu frv. önnur ákvæði, sem ég tel rétt að komi fram og vil ekki setja mig gegn. Því mun ég ekki greiða atkvæði.



Herra forseti. Ég vil aðeins taka fram, að búið er að gera málið að því afskræmi hér á þinginu, að ég held, að ekki sé hægt að samþ. það. Hins vegar eru ákvæði í því, sem ég álít, að eigi fram að ganga, og mun ég því velja þá leið að sitja hjá.



Herra forseti. Ég lýsti því yfir við umr. um daginn, að ef þær till., sem við hv. 5. landsk. bárum fram, næðu ekki fram að ganga, mundi ég fylgja frv. eins og það kæmi frá Ed.; þó að ég teldi það ekki góða lausn, þá væri það kannske sú næstbezta. Hins vegar voru þær till., sem hv. landbn. bar fram, algerlega felldar, og það tel ég til stórra lýta að láta slíkt frá sér fara. Í þeirri von, að þetta atriði málsins horfi til bóta á næsta þingi, segi ég já.



Þegar ég greiddi atkv. með 5. gr. þessa frv. við 2. umr., - þrátt fyrir það, að búið væri að fella brtt. mína og hv. þm. Dal., - þá gerði ég það í því trausti, að samþ. yrðu hinar sameiginlegu brtt. hv. landbn. Nú hafa þær verið felldar, og þá virðist mér frv. vera í því formi, að verra sé að samþ. það en ekki, og því segi ég nei.



Herra forseti. Ég vil leyfa mér að óska þess, að þetta frv. verði ekki afgr. hér að þessu sinni við þessa umr. Ég hef að vísu orðið að óska þess áður. En ástæðan er sú, að ríkisstj. hefur ekki enn þá tekið afstöðu til þessa máls. En hér er um svo stórt mál að ræða, að það er óhugsandi, að það verði afgr. hér, án þess að ríkisstj. hafi tekið afstöðu til málsins. En það er þannig ástatt, að hæstv. sjútvmrh., sem þetta mál snertir sérstaklega, er veikur og getur af þeirri ástæðu ekki verið hér við heldur; og þegar það bætist við, þá er það mjög eindregin ósk mín, að málið verði ekki afgr. nú. Það er að sjálfsögðu á valdi hæstv. forseta, hvort umr. fara fram um málið á þessu stigi í þessari hv. d.



Herra forseti. Ég vil aðeins vekja athygli á því, að þetta frv. felur í sér staðfestingu á brbl., sem hæstv. ríkisstj. gaf út á milli þinga, og ég ætla, að það hafi verið annað eða þriðja málið, sem lagt var fram í byrjun Alþ. af hálfu ríkisstj. Nú er búið að framkvæma það, sem í þessum brbl. fólst, þ.e. að mega verja stofnfé síldveiðideildar hlutatryggingasjóðs til greiðslu á tjóni, sem síldveiðimenn biðu á s.l. sumri. Nú má samkv. l. um hlutatryggingasjóð ekki skerða stofnfé sjóðsins. En eftir framkvæmd þessara brbl. þá stendur hagur síldveiðideildar hlutatryggingasjóðs þannig, að þar er ekki einn eyrir til í sjóði og ekkert upp á að hlaupa nema væntanlegar tekjur sjóðsins á yfirstandandi ári, sem eru 1/2% af út flutningsverðmæti síldarafurða og hefur gefið, þegar um litla síldveiði er að ræða, ákaflega litlar tekjur. Þær brtt., sem ég og hv. þm. Snæf. höfum flutt við þetta frv., eru miðaðar við það að bæta úr því öngþveiti, sem komið er í fyrir þessari deild hlutatryggingasjóðs, og afla sjóðnum nokkru frekari tekna en gert er ráð fyrir í l. og bæta honum þannig upp afleiðingar þeirra örþrifaráða, sem hér hefur verið gripið til með því að breyta l. sjóðsins svo, að hægt væri að nota til greiðslu allt stofnfé hans, sem l. ákváðu, að ekki mætti undir neinum kringumstæðum skerða. Með tilliti til þess annars vegar, hvernig ástatt er fyrir sjóðnum í þessum efnum, og þess hins vegar, hve mikilsvert hlutverk hlutatryggingasjóðurinn á að vinna, þá höfum við nú borið fram þessar brtt., sem hér liggja fyrir og stjórn Fiskifélags Íslands hefur sent sjútvn. Nú er búið að taka þetta mál æðioft af dagskrá hér við fyrstu afgreiðslu þessa máls, og enn ber hæstv. forsrh. fram ósk um, að svo verði gert. Og vitanlega er ærin ástæða fyrir því, þar sem hæstv. sjútvmrh., sem þetta frv. heyrir sérstaklega undir, er nú veikur og getur ekki mætt hér, og ég tel, að það verði að greiða svo fyrir því og að því leyti sé þessi ósk frambærileg. Hitt leiðir af sjálfu sér, að það verður að láta til skarar skríða með þetta mál áður en þingi verður slitið, vegna þess að stjórnin verður að fá staðfestingu á því gagnvart þeirri framkvæmd, sem hún hefur látið gera á grundvelli þessara brbl., og ganga úr skugga um, hvort á að skilja við síldveiðideild hlutatryggingasjóðs í því ástandi, sem hún nú er í, þannig að ekki er einn eyrir fyrir í sjóðsdeild þessari og ekki annað upp á að hlaupa í framtíðinni en það, sem þessi fáu prósent af útflutningsverðmæti síldarafurða kunna að geta gefið. - Ég viðurkenni, að það er réttlát ástæða hjá hæstv. forsrh. að fara fram á það nú sökum veikinda, að málinu verði frestað að þessu sinni. En ég vildi vekja athygli hæstv. forseta og hv. þdm. á því, hversu komið er um afgreiðslu þessa máls.